Nuie ce fâ. A Turin l’Udin nol rive a cjapâ ponts ni tal Juventus Stadium ni tal Olimpico. Ancje cuintri dal Toro la scuadre di Stramaccioni e piert la partide. Se cu la Juve, inte seconde zornade, la scuadre di balon furlane e veve mostrât personalitât e e veve scombatût, ancje se si viodieve za sul imprin la diference di pas e di potenziâl dai aversaris, cuintri dai ‘granatas’ di Ventura si à palesât sù par jù vie par ducj i novante minûts tant che une formazion flape e smamide.
Te prime frazion di zûc no si viôt alc e ce ni d une bande ni di chê altre. I atacs no rivin a jessi pericolôs, lis difesis a fasin il lôr e i doi puartîrs a son disocupâts, stant che lis pocjis conclusions di ca e di là a son simpri fûr dal spieli d epuarte. Dome un sgrisul dilunc dal fîl de schene par Karnezis, dopo 35 minûts, cuant che Vives al rive a fâsi viodi des sôs bandis ma, par fortune dai furlans, il so tîr al sbat cuintri dal pâl.
Tal secont timp la musiche e cambie, soredut pal Toro e par merit dai parons di cjase, che a sielzin di rindi la lôr azion plui incisive e dinamiche cun verticalizazions e balons alts te aree di rigôr a pro dal ‘pivot’ Amauri, che passe dîs minûts dopo de fin dal interval al rive ancje a zirâle cul cjâf in maniere pericolose, cun Karnezis che al rive a fermâle par ordin.
Il gol dal Turin al rive cinc minûts plui indenant: lu segne l’ex Quagliarella, ancje lui in acrobazie. L’Udin si mostre debil sui balons alts e chest al è avonde strani cun int tant che Herteux e Danilo, però al è ce che al sucêt. Cun di plui i blancs e neris no rivin nancje a imbastî une reazion di sest: a son dome uns pôcs di tentatîfs ofensîfs cun Bruno Fernandes e Thereau, che al è il plui pericolôs dai blancs e neris, e ae fin ancje cun Muriel, ma il risultât al reste chel.
La classifiche e reste avonde buine, ma vie pe setemane si varà di tornâ a recuperâ gjambis, cjâf e cûr. La setemane che e ven L’Udin al zuiarà cu la Atalanta.
fur_Latn fur_Latn fur_Latn fur_Latn fur_Latn